Lorentz Braseth

Lorentz O. M. Braseth (født 5. januar 1894 i Meløy, død 29. desember 1961 i Bodø) var en norsk redaktør, politiker (Ap) og fredsforkjemper. 
Han var ansvarlig redaktør i avisen Nordlands Fremtid (NF) fra 1930 til 1960. 30- og 40-årene av Braseth sin redaktørtid var preget av en bunnskrapt aviskasse og gjeldskrise, liten utbredelse, lav bemanning, brann i Folkets Hus (NF hadde sine kontorer og trykkeri i bygningen), trussel om avisnedleggelse, lange og slitsomme arbeidsdager, overgang fra 4 dagers utgivelse i uken til dagsavis i 1937, opplagsøkning, flere ansatte, flytting til større og bedre lokaler, opprettelse av avdelingskontor i Lofoten, krig og okkupasjon, frigjøring og gjenreisning m.m.Etter den tyske okkupasjonen av Norge og bombingen av Bodø i mai 1940 ble det klart at det hverken var ønskelig eller mulig å utgi NF så lenge tyskerne og nazistene var herrer i landet. Braseth ble hardt presset av både den tyske okkupasjonsmakten og folk fra Nasjonal Samling til å fortsette å utgi avisen under okkupasjonsmaktens overoppsyn, men hans svar var et kategorisk nei. Avisen ble ikke utgitt i tiden fra 27. mai 1940 til 16. mai 1945. I løpet av de siste 15 årene av Braseths redaktørtid, fra 1945 til 1960, ble NF utviklet til å bli en veldrevet avisbedrift i et nytt og moderne avishus med 28 ansatte, et avisopplag på 7500 og et budsjett på ca. 1 mill. kr. NF var, ifølge Braseth, først og fremst et samfunnskritisk talerør for Ap og fagbevegelsen.I 1932 var han stipendiat ved Folkeforbundet, hvor han blant annet studerte fredsarbeid i internasjonale fora. Han var i en årerekke et aktivt medlem av Norges Fredsforening og var svært opptatt av alt som hadde med fredssaken å gjøre (fredskultur, atomnedrustning, fredsundervisning og ikkevoldelig håndtering av konflikter). Braseth var opptatt av å bevare fred og vennskap mellom folkene etter andre verdenskrig og å utvikle det sosiale, økonomiske og kulturelle sambandet mellom Norge og Sovjetunionen. Bodø og Omland avdeling av Norsk-Sovjetrussisk Samband ble etablert i 1946 og Braseth ble valgt til å lede denne.Braseth var en utrettelig talsmann for de svakerestilte i samfunnet og ble tidlig politisk aktiv. Han sto i sin tid på 1. plass for Norges Socialdemokratiske Arbeiderpartis liste for landdistriktene og stilte som kandidat for det sosialdemokratiske partiet ved stortingsvalget i 1924. Han ble også nominert på 4. plass for Arbeiderpartiet i den nordnorske bykretsen i 1933 og ble valgt som vararepresentant til Stortinget for kjøpstedene i Nordland, Troms og Finnmark (Bodø, Hammerfest, Narvik, Tromsø, Vadsø og Vardø) for stortingsperiodene 1934-1936, 1945-1949 og 1950-1953. Braseth ble også valgt til formann i Bodø Arbeiderparti i 1935 og 1945. Han foreslo og fikk gjennomslag for at partiet gikk over til representantskapsordningen i 1937. Det førte bl.a. til at man fikk en mer rettferdig fordeling av medlemmer og således en mer objektiv avgjørelse i viktige saker (som partistyrevalg, saksavstemninger, nominasjonsmøter o.l.). Det ble sagt at Braseth var en sann sosialdemokrat, at liv og lære var ett for han og at han aldri sparte seg i sin uegennyttige innsats for Nordlands Fremtid/Nordlands Framtid.


== Referanser ==


== Litteratur ==
Braseth, P. (1999). Per Andersen-slekten. Meløy, Helgeland. Trondheim: P. Braseth. 
Hals, B. (1964). Bodø Arbeiderparti 1914-1964. Bodø: Bodø Arbeiderparti. 
Jensen, K. (1985). Kultur og kampmiddel. Nordlands Framtid gjennom 75 år. 1910-1985. Bodø: Nordlands Framtid. 
Karlsen, W. & Lundestad, S. (red.) (2012). Start pressen! Avisene i Bodø gjennom 150 år. Trondheim: Akademika forlag. CS1-vedlikehold: Flere navn: forfatterliste (link)
Larsen, S. B. (2004). «Arbeiderpressen i Nord-Norge under den kalde krigen». Arbeiderhistorie 2004, Årbok for Arbark: 55-81. 
Rotihaug, I. (1998). Sambandet Norge-Sovjetunionen 1945-1970: kulturambassadør eller politisk reiskap? (Hovedoppgave i historie). Oslo: Universitetet i Oslo. 


== Eksterne lenker ==
(no) Lorentz Braseth hos Stortinget 
(no) Lorentz Braseth hos Norsk senter for forskningsdata